An holl grouadennoù e bed Battlestar Galactica a zo diazezet war ar memes doare: en ul lec'h pell diouzhomp en hollved e gaver ur sevenadurezh denel. Ar sevenadurezh-se a zo strollet e-stumm ur c'hengevread anvet an 12 Trevadenn, ar blanedenn orin d'an holl dud-se a zo Kobol. An 12 Trevadenn a zo bet tapet gant ur brezel hir a-enep d'ur ouenn robotoù anvet Cylons, ar re-se a zo mennet gant ur pal nemetken, lazhadegañ mab-den. Ar re Cylons a ginnig ar peoc'h d'an dud, met un toull-trap eo. Harpet gant un den anvet Baltar, ar re Cylons a dag kreñv an 12 Trevadenn kement hag ar flodad listri-egor trevadennel o moger difenn. An dagadennoù meur-se a ro lamm d'ar flodad listri denel, betek rishañ an trevadennoù, ha peur-zistrujañ poblañs ar planedennoù. Dreist-beverien an dagadennoù a lorc'h etrezek an egor oc'h implij a-bep seurt listri-egor disheñvel. Eus ar flodad listri-brezel trevadennel ne chom nemet unan, ar Battlestar Galactica, ur pezh-mell lestr-brezel ha dezougen en egor, hag a zo dreistbever d'an dagadenn. Dindan urzhioù ar c'habiten Adama, al lestr-brezel Galactica gant harp blenerien an nijerezioù brezel ""Viper"" a glask adkavout an dreistbeverien ha kas anezho er goudor etrezek un 13vet Trevadenn mojennel anvet Douar.

E fin an Eil Brezel-bed, 85% eus ar soudarded enrollet o servijout el lec'hioù pennañ a oa maouezed anezho. An MCWR a zo bet graet alies anezhañ al Lady Marines, an ""Itron Marines"". Ur gazetennerez he doa graet anezho ar BAMs evit Beautiful American Marines, ""Marines amerikan koant"" ; lod paotred er Marines a rae BAMs anezho ivez, evit Broad Ass Marines avat – ""Marines o revrioù ledan"".

Ar programm Apollo eo ar programm a gasas tud war al Loar evit ar wech kentañ. Gant an NASA eo bet kaset da benn, ha roet e oa bet lañs d'ar pal mont betek al Loar ha distreiñ ac'hano gant prezidant ar Stadoù-Unanet John F. Kennedy e-kerzh ur brezegenn distaget d’ar 25 a viz Mae 1961. D’an 21 a viz Gouhere 1969 e kerzhas un den war al Loar evit ar wech kentañ gant ar gefridi Apollo 11. En holl ez eus bet 12 o kerzhet war al Loar etre 1969 ha 1972, pa oa bet klozet an traoù gant ar gefridi Apollo 17. Abaoe n'eus bet den o vont betek al Loar ken.

Ar Sierra Madre Occidental a zo un aradennad venezioù e kornaoueg Mec'hiko. War-hed 1 250 km ez a eus harzoù ar Stadoù-Unanet en norzh, a-dreuz stadoù Zacatecas, Nayarit, hag un darn eus Jalisco, ha degouezhout gant an aradennad nevezvolkanek goude ar Río Santiago.

Kanton Pontkastell-Keren a zo anezhañ ur rann velestradurel eus Breizh, e departamant al Liger-Atlantel hag e rannvro Broioù-al-Liger (Frañs). Brasaet e oa bet da 13 kumun gant dekred ar 25 a viz C'hwevrer 2014.

Ur yezh omotek eus is-skourr yezhoù ometoek ar c'hreiz eo an oydaeg (oyda) komzet gant 16.597 den evel yezh kentañ ha gant 4.040 den evel eil yezh e gwalarn Omo en Etiopia (1998).